google/wiki40b huggingface dataset:
Ασή Γωνιά Χανίων

Ονομασία

Η ονομασία Ασή είναι αραβικής ή τουρκικής προέλευσης (τουρκικά "Asi") και σημαίνει  τον "αποστάτη" ή τον "ανυπότακτο" και κατ΄ επέκταση τον  "παλικαρά". Υπό αυτήν την ερμηνεία, η Ασή Γωνιά μεταφράζεται ως η "Γωνιά των αποστατών ή των παλικαράδων".

Τοποθεσία

Ο οικισμός είναι κτισμένος στις απολήξεις των Λευκών Ορέων σε υψόμετρο 380 μέτρων σε δυσπρόσιτη τοποθεσία, ανατολικά του βουνού Αγκάθες. Απέχει 57 χιλιόμετρα από την πόλη των Χανίων και 35 χιλιόμετρα από το Ρέθυμνο. Αποτελεί την μικρότερη σε έκταση δημοτική ενότητα του δήμου Αποκορώνου. Ανατολικά συνορεύει με τον νομό Ρεθύμνης.

Ιστορικά στοιχεία

Λόγω της φυσικής οχυρής θέσης της, η Ασή Γωνιά αποτέλεσε στο πέρασμα των ετών κέντρο των διαφόρων επαναστατικών κινημάτων της Κρήτης. Ιστορικά αναφέρεται για πρώτη φορά κατά την περίοδο της Βενετοκρατίας, ενώ αρχικά ήταν κτισμένη ανατολικότερα από τη σημερινή της θέση. Κατά τα νεότερα χρόνια, η Ασή Γωνιά ήταν γνωστή για τις αιματηρές βεντέτες, τα εκτεταμένα περιστατικά ζωοκλοπών αλλά και την αθρόα συμμετοχή των κατοίκων της στις διάφορες επαναστάσεις του νησιού.
Τον Ιούνιο του 1867 κοντά στον οικισμό διεξήχθη σφοδρή μάχη μεταξύ Κρητών επαναστατών και οθωμανικού στρατού. Στις 11 και 19 Οκτωβρίου του 1895 (π. ημ.) σημειώθηκαν εδώ οι πρώτες συμπλοκές μεταξύ των εξεγερθέντων Κρητών και του οθωμανικού στρατού κατά την έναρξη της τελευταίας Κρητικής Επανάστασης του 1895 - 1898.
Τον Μάιο του 1943, οι γερμανικές δυνάμεις Κατοχής πραγματοποίησαν εκκαθαριστική επιχείρηση στην ευρύτερη περιοχή της Ασής Γωνιάς, η οποία είχε αναδειχτεί σε σημαντικό κέντρο της Εθνικής Αντίστασης.

Αξιοθέατα - πολιτισμός

Στην Ασή Γωνιά παρουσιάζει οικιστικό ενδιαφέρον η οικία του οπλαρχηγού Παύλου Γύπαρη. Κοντά στην Ασή Γωνιά βρίσκεται το λεγόμενο "Χαϊνόσπηλιο" (σπήλαιο ληστών) στο οποίο κατέφυγαν τα διωκόμενα μέλη της Επαναστατικής Συνέλευσης του 1866. Κάθε χρόνο, διεξάγεται στον οικισμό σημαντική κτηνοτροφική γιορτή κατά την ημέρα του εορτασμού του Τιμίου Σταυρού.

Επιφανείς κάτοικοι

Από το χωριό κατάγονταν ο στρατιωτικός Παύλος Γύπαρης, ο αντιστασιακός και συγγραφέας Γεώργιος Ψυχουντάκης, ο μακεδονομάχος Στυλιανός Κοκκινάκης, ο οπλαρχηγός του Βορειοηπειρωτικού Αγώνα Μιχαήλ Μελαδάκης και ο αντιστασιακός Πέτρος Παπαδοπετράκης (καπετάν Πέτρακας).
Ιωσηφίνα Δήμα-Τσίλερ

Βίος

Η Ιωσηφίνα Δήμα-Τσίλερ γεννήθηκε στον Πειραιά το 1885. Υπήρξε κόρη του Ερνέστου Τσίλλερ και της Ελληνίδας πιανίστριας Σ. Δούδου. και σύζυγος του ζωγράφου και αγιογράφου Δημήτρη Δήμα. Σπούδασε μουσική στη Βιέννη, στη Δρέσδη και στην Ανώτατη Σχολή Καλών Τεχνών κοντά στον Γιώργο Ιακωβίδη. Έχει πραγματοποιήσει εκθέσεις ατομικές και συμμετείχε και σε ομαδικές.

Το καλλιτεχνικό της έργο -τεχνοτροπία

Ένα σημαντικό μέρος του έργου της αποτελούν προσωπογραφίες και τοπιογραφίες αλλά και εσωτερικά και σκηνές από την καθημερινή ζωή.
Η τεχνοτροπία των έργων κινείται στα πλαίσια του ιμπρεσιονισμού.
Έργα της σήμερα βρίσκονται στη Συλλογή Κουτλίδη,στις Δημοτικές πινακοθήκες Αθήνας και Πειραιά και στο Υπουργείο Παιδείας.
Φιλόξενος (γραμματικός)

Ο Φιλόξενος ήταν γραμματικός ο οποίος γεννήθηκε στην Αλεξάνδρεια το α΄ μισό του 1ου π.Χ. αιώνα και ανήκει στην μεταβατική περίοδο της φιλολογίας. Έζησε στη Ρώμη την εποχή του Κικέρωνα, όπου συνδέθηκε με τον Ρωμαίο πολιτικό και συγγραφέα Τερέντιο Βάρρωνα και αναφέρεται στο λεξικό της Σούδας ως συγγραφέας πολλών γραμματικών και ετυμολογικών έργων από τα οποία όμως διασώζονται μόνο κάποια μέρη τους. Αναφέρεται ακόμα ότι συνέγραψε διάφορες πραγματείες για τα Ομηρικά Έπη αλλά και ότι επινόησε ετυμολογικό σύστημα που χρησιμοποιήθηκε για αρκετό διάστημα.
Μπίλι Τζο Άρμστρονγκ

Πρώιμα χρόνια

Ο Μπίλι Τζο Άρμστρονγκ γεννήθηκε στις 17 Φεβρουαρίου του 1972 στο Όκλαντ της Καλιφόρνια και μεγάλωσε στο Ροντέο. Είναι ο νεότερος από τα έξι αδέρφια του και γιος των Όλι Τζάκσον και Άντριου Μ. Άρμστρονγκ. Ο πατέρας του εργαζόταν μερικώς ως μουσικός τζαζ και ως οδηγός φορτηγού της εταιρείας Safeway, ενώ η μητέρα του εργαζόταν ως σερβιτόρα σε ένα τοπικό εστιατόριο. Ο Μπίλι ξεκίνησε να τραγουδάει όταν ήταν μόλις 5 ετών. Συνήθιζε να πηγαίνει στα γύρω νοσοκομεία και τραγουδούσε στους ασθενείς με σκοπό να τους κάνει να νιώσουν καλύτερα. Αργότερα ηχογράφησε το πρώτο του τραγούδι Look for Love στο τοπικό στούντιο Fiat Records. Τότε πήρε και την πρώτη του ηλεκτρική κιθάρα, την κακόφημη "Blue" σε ηλικία 11 ετών. Η μητέρα του τού την αγόρασε από τον πρώτο καθηγητή κιθάρας του. Ο Μπίλι εξακολουθεί να την χρησιμοποιεί μέχρι και σήμερα και μάλιστα έχει και μερικά αντίγραφά της. Τον Σεπτέμβριο του 1982, ο πατέρας του τότε 10χρονου Μπίλι πέθανε από καρκίνο του οισοφάγου. Το τραγούδι Wake Me Up When September Ends είναι φόρος τιμής σ' αυτόν. Η μητέρα του συνέχισε να εργάζεται στο εστιατόριο και δύο χρόνια μετά ξαναπαντρεύτηκε.
Ο Μπίλι ήταν 10 ετών όταν γνώρισε τον Μάικ Ντερντ στην καφετέρια του σχολείου του το 1982 και οι δύο δέθηκαν μέσω της αγάπης τους για τη μουσική. Ο Μπίλι ενδιαφέρθηκε για την punk rock μουσική, στην οποία τον εισήγαγαν τα αδέρφια του. Στα 14 του χρόνια, ο Μπίλι έγραψε το πρώτο του τραγούδι, Why do you want him?, το οποίο αναφέρεται στον πατριό του τον οποίο ούτε εκείνος αλλά ούτε και τα αδέρφια του συμπαθούσαν. Ένα χρόνο αργότερα, ο Μπίλι, ο Μάικ και ο ντράμερ Τζον Κιφμέγερ δημιούργησαν μία νέα πανκ μπάντα με το όνομα Sweet Children. Στις 17 Φεβρουαρίου του 1990 και μία μέρα πριν τα 18α γενέθλιά του, ο Μπίλι αποφάσισε να αφήσει το σχολείο, ενώ ήταν στο δεύτερο έτος λυκείου, ώστε να αφοσιωθεί στην μπάντα του.
Το 1990 ο Τζον άφησε το συγκρότημα για να μπει στο Πανεπιστήμιο. Σε αυτή τη φάση ο Μπίλι και ο Μάικ έπρεπε να βρουν ένα νέο ντράμερ. Ήξεραν ακριβώς ποιος θα ήταν ο κατάλληλος για αυτή τη θέση. Ο Tré Cool, ένας βετεράνος στην οδό Gilman, ο οποίος έπαιζε αργότερα στους Lookouts!. Έτσι, λίγο αργότερα η μπάντα ονομάστηκε Green Day και ταξίδευαν σε ολόκληρη την πόλη για συναυλίες. Ξεκίνησαν με πολύ λίγα χρήματα μένοντας στα σπίτια των οπαδών τους.

Προσωπική ζωή

Το 1990 σε μία συναυλία τους στη Μινεάπολις ο Μπίλι γνώρισε τη γυναίκα του, Αντριάν Νέσερ. Έβγαιναν για ένα διάστημα και παντρεύτηκαν 2 Ιουλίου του 1994, σε μία πεντάλεπτη τελετή. Την επόμενη μέρα του γάμου η Άντριεν ανακάλυψε ότι ήταν έγκυος. Μαζί, απέκτησαν δύο γιους: τον ντράμερ Τζόσεφ Μαρτσιάνο "Τζόι" Άρμστρονγκ, που γεννήθηκε στις 28 Φεβρουαρίου του 1995, και τον κιθαρίστα και στιχουργό Τζέικομπ Ντέιντζερ Άρμστρονγκ, που γεννήθηκε στις 12 Σεπτεμβρίου του 1998.
Καθεδρικός Ναός του Μπολνίσι Σιόνι

Ιστορία

Ο καθεδρικός ναός κατασκευάστηκε τον 5ο αιώνα, με επιβλέποντα του έργου, που διήρκεσε 15 χρόνια, τον Επίσκοπο Δαβίδ. Επρόκειτο για μία περίοδο πολιτικής και πολιτιστικής ανάκαμψης για τη Γεωργία κατά την οποία δραστηριοποιήθηκε και ο Βαχτάνγκ Γκοργκασάλι. Τότε οι Γεωργιανοί διατηρούσαν επαφές με την Περσία, και φαίνεται πως έχουν δεχτεί επιρροές από την τέχνη και την αρχιτεκτονική του Ιράν, της Αρμενίας και της Εγγύς Ανατολής. 
Τον 7ο αιώνα κατασκευάστηκε ένα μικρό παρεκκλήσι στα ανατολικά του ναού.
Το 1634, κατά την εισβολή των Περσών το κτίριο υπέστη σοβαρές ζημιές. Κατά τον 17ο αιώνα έγιναν έργα αποκατάστασης της εκκλησίας με διαταγή του Βασιλιά του Κάρτλι και βαλή, Ρόσταμ, και της Βασίλισσάς του, Μαριάμ. Προς τα τέλη του ίδιου αιώνα, με διαταγή του βασιλιά Γεωργίου ΙΑ', ο επίσκοπος Νικόλας έκανε έργα ανακατασκευής της εκκλησίας και έχτισε ένα καμπαναριό στα νοτιοδυτικά του ναού. Επίσης, ανοίχτηκε μία πόρτα στον δυτικό τοίχο.
Έκτοτε η εκκλησία έχει ανακαινιστεί και επισκευαστεί αρκετές φορές, με πιο πρόσφατα τα έργα συντήρησης του 1970-1.

Περιγραφή

Η εκκλησία έχει διαστάσεις: 27,8 μ. μήκος, 24,5 μ. πλάτος και 11 μ. μέγιστο ύψος. Πρόκειται για μία βασιλική που χωρίζεται σε τρία κλίτη με 5 ζεύγη κολόνων. Το μεσαίο κλίτος είναι το υψηλότερο. Για την κατασκευή έχουν χρησιμοποιηθεί πέτρες στο εξωτερικό και μάρμαρα στο εσωτερικό. Αρχικά είχε μία πόρτα στα νότια και δύο στα βόρεια, ενώ η πόρτα στα δυτικά προστέθηκε κατά τον 17ο αιώνα. Στα ερείπια της νότιας πρόσοψης φαίνεται ότι για την κατασκευή του κτιρίου χρησιμοποιήθηκαν ομοιόμορφα δομικά στοιχεία τοιχοποιίας.
Το διακοσμητικό σχέδιο του ναού ήταν Σασσανικού στυλ. Τα νότια και κεντρικά τμήματα της εκκλησίας είναι διακοσμημένα με αραβουργήματα, ελικοειδή και φυλλοειδή μοτίβα κληματαριάς. Στα ανάγλυφα του ναού περιλαμβάνονται σκηνές κυνηγιού, πουλιά και ζώα. Ιδιαίτερο χαρακτηριστικό είναι ο Σταυρός του Μπολνίσι, εγγεγραμμένος σε κύκλο, που θεωρείται ως εθνικό σύμβολο της Γεωργίας.
Ο καθεδρικός ναός του Μπολνίσι Σιόνι είναι γνωστός για τις Γεωργιανές επιγραφές του, που είναι από τα παλαιότερα ιστορικά κείμενα στα Γεωργιανά. Σε αυτές αναφέρονται η ημερομηνία περάτωσης της κατασκευής και άλλες λεπτομέρειες για το έργο.
Τζέι Έντγκαρ Χούβερ

Βιογραφία

Ο Χούβερ γεννήθηκε την Πρωτοχρονιά του 1895 στην Ουάσιγκτον από ευκατάστατη οικογένεια βρετανο-γερμανικής καταγωγής. Ο πατέρας του, Ντίκερσον Χούβερ, ήταν πετυχημένος λιθογράφος ώσπου ένας νευρικός κλονισμός τον έστειλε σε άσυλο. Ο πρόωρος θάνατος του πατέρα του ανάγκασε τον Έντγκαρ να εργαστεί από μικρός, προκειμένου να υποστηρίξει τα τρία αδέλφια του. Σπούδασε στη Νομική και το 1917 ολοκλήρωσε τις μεταπτυχιακές σπουδές του.

Καριέρα

Το 1917 έγινε υπάλληλος του υπουργείου Δικαιοσύνης και δυο χρόνια μετά έγινε βοηθός του Γενικού Εισαγγελέα Μίτσελ Πάλμερ, ο οποίος ήταν υπεύθυνος για το κύμα διώξεων κατά κομμουνιστών, αναρχικών και άλλων ριζοσπαστών την περίοδο του λεγόμενου “Κόκκινου Τρόμου” μετά τον Α’ Παγκόσμιο Πόλεμο. Έγινε διευθυντής του Γραφείου Ερευνών όπως λεγόταν ακόμα τότε, το οποίο βρισκόταν σε αποσύνθεση μετά από σειρά σκανδάλων. 
Στις αρχές της δεκαετίας του ’30, όταν στις ΗΠΑ είχαν έντονη δράση οι γκάνγκστερ που είχαν αναδειχθεί την εποχή της ποτοαπαγόρευσης, ο Χούβερ αξιοποίησε τη δυνατότητα να προβάλει τη σύλληψη εγκληματιών, όπως του Τζον Ντίλιντζερ ως προσωπικό και υπηρεσιακό επίτευγμα, αποσπώντας ολοένα και μεγαλύτερες αρμοδιότητες και ελευθερίες από κυβερνητικής πλευράς. Στα τέλη της δεκαετίας ο πρόεδρος Ρούζβελτ του ανέθεσε να παρακολουθεί τόσο φασίστες, όσο και κομμουνιστές για κατασκοπευτική δραστηριότητα στις ΗΠΑ. 
Η έναρξη του Ψυχρού Πολέμου και του μακαρθισμού λίγο μετά, αποτέλεσε το αποκορύφωμα της δραστηριότητας  του Χούβερ, που παρακολουθούσε χιλιάδες κομμουνιστές, συμπαθούντες ή  απλά μη αρεστούς στην κυβέρνηση πολίτες και διανοούμενους. Αργότερα η προσοχή του στράφηκε στην παρακολούθηση  των ηγετών του κινήματος χειραφέτησης των Αφροαμερικανών, με προεξάρχοντα τον Μάρτιν Λούθερ Κινγκ, ενώ η λίστα παρακολουθήσεων περιλάμβανε και διάσημα ονόματα του θεάματος όπως η Μέριλιν Μονρόε και ο Ντιν Μάρτιν.
Μπενουά Μπαστιάν

Ο Μπενουά Μπαστιάν (Benoît Bastien, γενν. στις 17 Απριλίου 1983) είναι Γάλλος διαιτητής ποδοσφαίρου. Έχει υπάρξει διεθνής διαιτητής για τη FIFA από το 2014.
Σαρόγλειο Μέγαρο

Η διαθήκη του Πέτρου Σάρογλου

Η διαθήκη του Πέτρου Σάρογλου η οποία είχε συνταχθεί το 1909 από τον ίδιο, εκτός από συλλογές πινάκων, όπλων, νομισμάτων και κοσμημάτων περιείχε μετρητά για την κατασκευή της Γενικής Λέσχης Αξιωματικών Ξηράς και θαλάσσης όπως ονομαζόταν τότε η ΛΑΕΔ. Το 1933 το κτίριο κατασκευάστηκε σε οικόπεδο εμβαδού  2.425,95 τ.μ., το οποίο αγοράστηκε το 1928 από την τότε Αεροπορική Άμυνα και ως ανταπόδοση της προσφοράς του ονομάστηκε Σαρόγλειο Μέγαρο.

Κατασκευή κτιρίου

Οι διαδικασίες ανεγέρσεως του κτιρίου άρχισαν το 1928 και την 29η Φεβρουαρίου 1928 ανατέθηκε η μελέτη στον αρχιτέκτονα Αλέξανδρο Νικολούδη απόφοιτου της γαλλικής Σχολής Καλών Τεχνών (École des Beaux-Arts). Τον Οκτώβριο του 1928 ο αρχιτέκτων Νικολούδης παρουσίασε σε προσχέδιο στη Διοικούσα Επιτροπή, την μελέτη του κτιρίου. Τα τελικά σχέδια του αρχιτέκτονα εγκρίθηκαν από την ΔΕ την 13η Μαΐου 1929. Στις 24 Ιουνίου 1929 προσλήφθηκαν για μεν την στατική μελέτη ο μηχανικός Αχιλλέας Καρράς, για δε την επίβλεψη του έργου ο αρχιτέκτονας - μηχανικός Γάστωνας Ζιλλιερός. Στις 2 Αυγούστου 1929 το έργο της ανέγερσης του κτιρίου ανατέθηκε σε κατασκευαστική εταιρία και ξεκίνησε  η κατασκευή του. Δεν υπάρχει στα πρακτικά των συνεδριάσεων η ακριβής ημερομηνία περατώσεως του κτιρίου, αλλά όπως προκύπτει από αυτά, πρέπει να έγινε η εγκατάσταση και λειτουργία της Λέσχης στο νέο κτίριο περί το τέλος Απριλίου του 1932 με πιθανή συνέχιση ορισμένων εργασιών για την πλήρη αποπεράτωση της, η οποία οριοθετείται σύμφωνα πάντα με τα πρακτικά τη ΔΕ, περί το τέλος του 1932 η τις αρχές του 1933. Ο θεμέλιος λίθος του μεγάρου τέθηκε με ανάλογη τυπική θρησκευτική τελετή, την 11η Νοεμβρίου 1929.

Το Κτίριο μέσα στο χρόνο

Το 1992 η εξωτερική όψη του κτιρίου ανακαινίστηκε από το ΓΕΝ, ενώ το 1999 υπέστη σοβαρές ζημιές, συνέπεια του μεγάλου σεισμού της 7ης Σεπτεμβρίου στην Αθήνα, καθώς Χρειάστηκαν 5 χρόνια για την αποκατάσταση και τη ριζική ανακαίνιση του. Το 2004 άνοιξε ξανά τις πόρτες του και συνέχισε να λειτουργεί ως Λέσχη αξιωματικών.

Εσωτερικό του Μεγάρου

Ο Σάρογλος, λάτρης της τέχνης, κληροδότησε στη ΛΑΕΔ σειρά έργων ζωγραφικής που αποτελείται από 86 πίνακες σπουδαίων Ελλήνων και ξένων ζωγράφων όπως του Λύτρα, του Γύζη, του Προσαλέντη κ.α. Επίσης φιλοξενείται πολύτιμη συλλογή όπλων που κοσμούν το Μουσείο αλλά και διάφορους χώρους της Λέσχης. 
Εκτός από μουσείο η Λέσχη περιλαμβάνει ακόμη αίθουσες συνεδρίων, εκδηλώσεων, ψυχαγωγίας, παροχήε διαδικτύου καθώς και Βιβλιοθήκη, αναγνωστήριο, εστιατόριο, καφέ, ζαχαροπλαστείο και κουρείο ώστε να εξυπηρετεί εν ενεργεία και αποστράτους αξιωματικούς των ενόπλων δυνάμεων.
Λουδοβίκος Ιωσήφ του Γκιζ

Βιογραφία

Γεννήθηκε στο Οτέλ ντε Γκιζ (νυν Οτέλ ντε Σουμπίζ) και ήταν ο μόνος γιος του Λουδοβίκου δούκα του Ζουαγιέζ και της Μαρί-Φρανσουάζ των Βαλουά, κόρης του Λουδοβίκου-Εμμανουήλ δούκα του Ανγκουλέμ.
Η μητέρα του, λόγω διανοητικής ασθένειας, ζούσε περιορισμένη στο αβαείο του Eσσαί. Το 1654 απεβίωσε ο πατέρας του και τον διαδέχθηκε ως δούκας του Ζουαγιέζ. Επειδή ήταν 4ετής, ανατράφηκε από τη θεία και νόμιμη κηδεμόνα του, τη Μαρία του Γκιζ, γνωστή ως μαντεμουαζέλ ντε Γκιζ. Το 1654 απεβίωσε ο θείος του Ερρίκος Β' και τον διαδέχθηκε ως δούκας του Γκιζ και πρίγκιπας του Ζουανβίλ. Τότε η θεία του διέταξε εκτεταμένες ανακαινίσεις στο Οτέλ ντε Γκιζ. 
Το 1663 ταξίδευσαν στο δουκάτο του Ζουανβίλ και τους υποδέχθηκαν με πομπή. Έλαβε εξαίρετη μόρφωση υπό τον Φιλίπ Γκοϊμπώ μουσικό και ακαδημαϊκό και έμαθε ιππασία από τον Φρανσουά-Ροζέρ ντε Γκαινιέρ. Νυμφεύτηκε την Ελισάβετ-Μαργαρίτα των Βουρβόνων, που ήταν εγγονή της Γαλλίας (του βασιλιά Ερρίκου Δ'), ενώ εκείνος ήταν ξένος πρίγκιπας (η Λωρραίνη ήταν εκτός της Γαλλίας), πράγμα που θεωρήθηκε πραξικόπημα του Οίκου των Γκιζ. Η σύζυγός του απαιτούσε τις τιμές της θέσης της, ακόμη και εις βάρος της αξιοπρέπειας του συζύγου της, ο οποίος στην Αυλή εδικαιούτο μόνο ένα πτυσσόμενο σκαμνί. 
Η θεία του ωστόσο παρότρυνε τον Λουδοβίκο να δέχεται ξένους ευγενείς και πρεσβευτές που περνούσαν από το Παρίσι και είχε τον τρόπο της να προσθέτει λάμψει στη μικρή Αυλή τους: πρότεινε στον συνθέτη Μαρκ-Αντουάν Σαρπεντιέ να μετακομίσει σε ένα διαμέρισμα στο Οτέλ ντε Γκιζ και να συνθέτει για το παρεκκλήσι του ζεύγους.
Ο νεαρός δούκας κέρδισε την εύνοια του Λουδοβίκου ΙΔ', ο οποίος του έδωσε το προνόμιο να είναι στο πλευρό του κατά τις στρατιωτικές επιθεωρήσεις. Όταν το 1671 επέστρεψε από μία επίσκεψη στον Κάρολο Β' της Αγγλίας, ασθένησε από ευλογιά και απεβίωσε 12 ημέρες μετά. Ο Σαρπεντιέ συνέθεσε ένα ρέκβιεμ για την περίσταση. Το σώμα του μεταφέρθηκε στη Ζουανβίλ, όπου τάφηκε κοντά στους προγόνους του και η καρδιά του τάφηκε στο αβαείο της Μονμάρτρ. Τον διαδέχθηκε ο ενός έτους γιος του Φραγκίσκος-Ιωσήφ, που απεβίωσε έπειτα από τέσσερα έτη και τον διαδέχθηκε η θεία του Λουδοβίκου-Ιωσήφ, Μαρία κόρη του Καρόλου δούκα του Γκιζ. Αυτή απεβίωσε το 1688 και το δουκάτο του Γκιζ διεκδίκησε και πήρε η 3η εξαδέλφη του Λουδοβίκου-Ιωσήφ, Άννα-Ενριέττα του Παλατινάτου, σύζυγος του Ερρίκου Γ΄ πρίγκιπας του Κοντέ, που το κληροδότησε στους απογόνους της. Το δουκάτο του Ζουαγιέζ πήγε στον γιο του 3ου εξαδέλφου της, τον Κάρολο-Φραγκίσκο.
Επαρχίες της Ρουμανίας

Η Ρουμανία διαιρείται διοικητικά σε 41 επαρχίες (Ρουμανικά: judeţe) στις οποίες προστίθεται και ο Δήμος του Βουκουρεστίου. Η διοικητική διαίρεση αυτή εφαρμόστηκε από τον σχηματισμού του Ρουμανικού κράτους. Μετά το 1927 η Ρουμανία χωριζόταν σε 71 επαρχίες αλλά με την λήξη του 2ου παγκοσμίου πολέμου και την απώλεια της Βεσσαραβίας οι επαρχίες περιορίστηκαν. Μετά την αναδιοργάνωσή τους διαμορφώθηκαν στις σημερινές 41.
Η επαρχία με τον μεγαλύτερο πληθυσμό είναι η επαρχία Ιάσιου με πληθυσμό 824.100 κατοίκους ενώ η επαρχία  με τον μικρότερο πληθυσμό είναι η επαρχία Κοβάσνα με πληθυσμό 223.800 κατοίκους. Η επαρχία με την μεγαλύτερη έκταση είναι η επαρχία Τιμισοάρας ενώ η επαρχία με την μικρότερη έκταση είναι η επαρχία Ίλφοβ
Κύπελλο Ελλάδος καλαθοσφαίρισης γυναικών 2007-2008

To Κύπελλο Ελλάδος καλαθοσφαίρισης γυναικών 2007-2008 ξεκίνησε στις 23 Σεπτεμβρίου 2007 με τους αγώνες της πρώτης φάσης και τελείωσε στις 16 Μαρτίου 2008 με τον τελικό μεταξύ των Εσπερίδων και του Απόλλωνα Πτολεμαΐδας. Το κύπελλο κατέκτησαν οι Εσπερίδες Καλλιθέας για τρίτη συνεχόμενη χρονιά.
Igano Kabamaru

Πλοκή

Ο Καμπαμαρού είναι ένας νίντζα, ο οποίος, όταν πεθαίνει ο παππούς του Σάιζο, πηγαίνει στο Τόκιο να ζήσει με την γιαγιά του (δεν είναι πραγματική γιαγιά του, αλλά μία γυναίκα που ήταν πολύ ερωτευμένη όταν ήταν νέα με τον παππού του Καμπαμαρού). Εκεί θα συναντήσει την μοναδική εγγονή της γιαγιάς, θα παλέψει εναντίον του αντίπαλου σχολείου, θα τρέξει σε μαραθώνιο, θα σώσει τον Ινοκίσι, τον φίλο του το αγριογούρουνο από το βουνό, το οποίο το είχαν σε έναν ζωολογικό κήπο στο Τόκιο, θα υποστεί βασανιστήρια από την χοντρή νοσοκόμα και άλλα.
C4H2

O μοριακός τύπος C₄H₂, με μοριακή μάζα 50,06 amu (ακριβέστερη μοριακή μάζα 50,0587 ± 0,0033), αντιστοιχεί σε βαθμό ακορεστότητας 4, και είναι κοινός για τους ακόλουθους ισομερείς υδρογονάνθράκες:
Γεώργιος Αμαρτωλός

Βιογραφία

Δεν είναι γνωστό τίποτα για την ζωή του εκτός από τα στοιχεία που παραθέτει στο γραπτό του έργο, αναφέροντας τον Μιχαήλ Γ´ ως αυτοκράτορα, και αποκαλώντας τον εαυτό του αρκετές φορές εντός του κειμένου ως μοναχό.
Το έργο αναφέρεται πως γράφτηκε ὐπὸ Γεωργίου ἁμαρτωλοῦ, έτσι η επωνυμία Αμαρτωλός δεν είναι το πραγματικό του επίθετο αλλά κοινό επίθετο και χαρακτηρισμός των μοναχών της εποχής. Σύμφωνα με τον βυζαντινολόγο του 19ου αιώνα Καρλ Κρουμπάχερ, η χρήση του Αμαρτωλός ως επωνυμία είναι άστοχη και η επωνυμία Μοναχός είναι ορθότερη.

Χρονικόν σύντομον

Ο πλήρης τίτλος του έργου είναι Χρονικόν σύντομον έκ διαφόρων χρονογράφων τέ καί έξηγητών.

Μεταφράσεις και επεκτάσεις

Το σύγγραμμά μεταφράστηκε σύντομα στα βουλγαρικά και τα σερβικά, καθώς και στα γεωργιανά. Οι πρώιμες αυτές εκδόσεις, απέκτησαν ιδιαίτερο κύρος και επιρροή σε όλους τους πρώιμους Σλάβους ιστορικούς, ανάμεσα τους και στον Νέστορα τον Χρονικογράφο. Καθώς το έργο υπήρξε ιδιαίτερα δημοφιλές με πολλές μεταφράσεις και επανεκδόσεις, είναι πλέον δύσκολο να ανασυνταχθεί στην αρχική μορφή του.
Διάφοροι άλλοι βυζαντινοί συγγραφείς, ανάμεσα τους και ο Συμεών Μεταφραστής, συνέχισαν το χρονικό του Αμαρτωλού και σε ύστερες ημερομηνίες, με τις πιο ουσιαστικές επεκτάσεις να φτάνουν έως έναν αιώνα αργότερα έως το 948. Στις προσθήκες αυτές τα θρησκευτικά ζητήματα τείνουν να μην είναι στο επίκεντρο και οι περιγραφές των γραπτών συγκεντρώνονται κυρίως στην πολιτική ιστορία, ενώ η γλώσσα των κειμένων είναι περισσότερο δημώδης. Υπάρχουν και περαιτέρω επεκτάσεις του κειμένου έως το 1143, οι οποίες όμως δεν συνοδεύονται από ιδιαίτερη αξία πληροφοριών.
Βασιλίι Κούζμιτς Ραντάγιεφ

Βιογραφία

Γεννήθηκε στις 13 Μαρτίου 1907, στο χωριό Μπολσόι Τολκάι, της επαρχίας Ποντμπέλσκογο, η οποία σήμερα είναι γνωστή ως επαρχία Ποχβιστνέβσκι και ανήκει στην Περιφέρεια Σαμάρα, από οικογένεια αγροτών.
Η επαγγελματική του δραστηριότητα ξεκίνησε ως βοηθός βιβλιοθηκονόμου, το 1920.
Από το 1925 έως το 1928 ήταν εκτελεστικός γραμματέας της επιτροπής βολόστ της Κομσομόλ στο Μικρό και Μεγάλο Τολκάι. Από το 1929 έως το 1930 ήταν πρόεδρος του συμβουλίου του χωριού και κολχόζ "Μάι" (Μεγάλο Τολκάι). Μετά σπούδασε στην φιλολογική σχολή του κρατικού πανεπιστημίου του Λένινγκραντ, από το οποίο αποφοίτησε το 1934.
Από το 1934 έως το 1935 ήταν συντάκτης σε περιφερειακές εφημερίδες της δημοκρατίας της Μορδοβίας. Από το 1935 έως το 1937 ήταν λογοτεχνικός, συντάκτης του περιοδικού "Σιάτκο", και εργάστηκε επίσης στο Μορδοβικό ερευνητικό ινστιτούτο του εθνικού πολιτισμού.
Εργάστηκε ως δάσκαλος σε ένα σχολείο στο χωριό Μπολσόι Τολκάι. Το αποτέλεσμα της παιδαγωγικής του δραστηριότητας ήταν η εκπαίδευση της επόμενης γενιάς των Ερζυανών ποιητών και πολιτιστικών μορφών της Μορδοβίας (Τσουζλάβ Ζουράβλεφ, Μιχαήλ Βούλκιν, κλπ.).
Πέθανε στις 6 Δεκεμβρίου 1991 στο χωριό Μπερσένεβκα της επαρχίας Λιαμπίρ, στην Δημοκρατία της Μορδοβίας. Είναι θαμμένος στο Σαράνσκ.

Έργα

Είναι συγγραφέας κριτικών άρθρων σχετικά με διάφορα προβλήματα της λογοτεχνίας της γλώσσας Έρζυα, όπως τη δημιουργικότητα των επιμέρους συγγραφέων. Ασχολήθηκε με τη συλλογή λαογραφίας, και επεξεργάστηκε ιστορίες του λαού των Έρζυα.
Το πρώτο του ποίημα, το "Παστουχόν ντουμάτ" κυκλοφόρησε το 1926 στην εφημερίδα "Γιάκστερε τέστε" ("Κόκκινο αστέρι"). Στη δεκαετία του 1920, έγραφε σε διάφορες εφημερίδες (όπως τις "Η Φωνή της νεολαίας", "Ένα Νεαρό Χωριό"). Έγραφε τα έργα τέχνης του στην Γλώσσα Έρζυα.

Βραβεία

Το 1966 έγινε δεκτός ως μέλος στην Ένωση Συγγραφέων της ΕΣΣΔ.
Βραβεύτηκε με το Κρατικό βραβείο της Μορδοβίας το 1979. Το 1980 απέκτησε τον τίτλο του Λαϊκού Συγγραφέα της Μορδοβίας.
Μαρμάρι Ευβοίας

Γεωγραφία - Αξιοθέατα

Το Μαρμάρι βρίσκεται στην νότια Εύβοια και είναι κτισμένο αμφιθεατρικά σε έναν όμορφο κόλπο ακριβώς απέναντι και δυτικά της Ραφήνας. Απέχει 111 χλμ ΝΑ. από την Χαλκίδα και 13 χλμ. Δ.-ΒΔ. από την Κάρυστο. Η ευρύτερη περιοχή είναι πλούσια σε πετρώματα και τα οι κάτοικοί της από τα παλιότερα χρόνια ασχολούνται με την επεξεργασία και εξαγωγή πετρωμάτων μαρμάρου και σχιστόλιθου καθώς και με την εξόρυξη της φημισμένης πλάκας Καρύστου. Το χειμώνα είναι ένα ήσυχο ψαροχώρι, ενώ το καλοκαίρι αποτελεί παραθεριστικό κέντρο με πολλά καταλύματα (ξενοδοχεία, ενοικιαζόμενα δωμάτια) και κέντρα εστίασης (εστιατόρια, ψαροταβέρνες, ουζερί).  
Αξιοθέατα της περιοχής είναι η εκκλησία του Αγίου Γεωργίου και η παραλία της Χρυσής Άμμου με ψιλή άμμο που "χρυσίζει" και βρίσκεται απέναντι από το νησί των Πεταλιών και είναι αγαπημένος προορισμός για windserfing ή kitesurfing. Το περιοδικό National Geographic κατατάσσει την περιοχή του Μαρμαρίου μεταξύ των 10 καλύτερων προορισμών του κόσμου για ιστιοπλοΐα.

Το λιμάνι

Το λιμάνι του Μαρμαρίου είναι γνωστό από την αρχαιότητα και εξυπηρετούσε τη μεταφορά των πετρωμάτων που από τότε εξήγαγε η περιοχή. Τη σημερινή εποχή, συνδέεται ακτοπλοϊκά απ΄ ευθείας με τη Ραφήνα με κλειστού τύπου ferry boat και η διαδρομή, 14 ναυτικών μιλίων, διαρκεί περίπου μία ώρα. Διαθέτει Λιμενικό Σταθμό και τις κατάλληλες υποδομές για τον ελλημενισμό τόσο επιβατικών - εμπορικών πλοίων όσο και τουριστικών.

Διοικητικά

Ως κοινότητα συστάθηκε για πρώτη φορά το 1912 με το ΦΕΚ 245Α - 16/08/1912 όταν αποσπάσθηκε ο οικισμός Μαρμάρι από το δήμο Μαρμαρίου και ορίστηκε ως έδρα της κοινότητας. Σύμφωνα με το σχέδιο Καλλικράτης, υπάγεται στη δημοτική ενότητα Μαρμαρίου του Δήμου Καρύστου και σύμφωνα με την απογραφή του 2011 έχει πληθυσμό 910 κατοίκους.
Παρσέκ

Το παρσέκ (parsec) είναι μονάδα μέτρησης μήκους (αποστάσεων) στην αστρονομία. Αντιστοιχεί σε περίπου 3,26 έτη φωτός, το οποίο είναι περίπου 30,9 τρισεκατομύρια (3,09  × 10¹³
) χιλιόμετρα.

Αποστάσεις ουρανίων σωμάτων

Η απόσταση του ενός παρσέκ είναι σχετικά μεγάλη για τις αποστάσεις των πλανητών του ηλιακού μας συστήματος από τη Γη και σ’ αυτήν την περίπτωση χρησιμοποιείται η αστρονομική μονάδα (1 AU). Όλοι οι γνωστοί αστέρες απέχουν απόσταση μεγαλύτερη του ενός παρσέκ από τη Γη. Για παράδειγμα ο κοντινότερος αστέρας στη Γη μετά τον Ήλιο, ο Εγγύτατος του Κενταύρου, απέχει από τη Γη περίπου 1,29 pc, ενώ οι περισσότεροι αστέρες που φαίνονται με το γυμνό μάτι είναι κοντύτερα των 500 pc. Για τις αποστάσεις των αστέρων του γαλαξία μας χρησιμοποιείται συνήθως το 1 pc και το 1 kpc (1 kpc = 10³ pc), ενώ για τις αποστάσεις των άλλων γαλαξιών από τη Γη το 1 Mpc (1 Mpc = 10⁶ pc). Για παράδειγμα η διάμετρος του γαλαξία μας είναι 30 kpc.
Τζον ΝτιΜάτζιο

Προσωπική ζωή

Ο Τζον Ντιμάτζιο πήγε στο Mason Gross School of the Arts στο πανεπιστήμιο Rutgers για δύο χρόνια. Ήταν μέρος της αδερφότητας Γάμμα Σίγμα του πανεπιστημίου.
Επιπλέον, είναι ένας πολύ ικανός μπιτμπόξερ, έχοντας αναδείξει το ταλέντο του σε διάφορα επεισόδια της σειράς Futurama.